Iltalehti vieraili Puotinharjun rapistuneella ostoskeskuksella. Etnisten ruokakauppojen keskittymässä tapahtui lauantaina laaja mellakka, jonka on väitetty johtuvan etnisistä ristiriidoista.

Poliisi tutkii Puotinharjun ostoskeskuksen nujakointia pahoinpitelyinä. Kymmenien ihmisten joukkokokoontuminen ruokakaupalle on vielä selittämättä.

Iltalehden jututtamat kauppiaat eivät sanojensa mukaan tiedä yhtään mitään tapahtuneesta.

Poliisi kävi Alanya-ruokakaupalla vielä torstainakin näkyvästi.

Videoa tapahtumapaikalta.

Jalaton nainen kävelee edestakaisin keskeltä amputoitujen reisiensä varassa ja kerjää.

Rakennuksen 50-vuotiaaseen betoniseinään on spreijattu " Fuck islam " .

Puotinharjun kauppakeskus on 15 minuutin metromatkan päässä Kaisaniemestä. Se sijaitsee Helsingissä, muttei ole saanut omaa ruutuaan suomalaisesta Monopoli-pelistä.

Paikka on yksi Suomen ensimmäisiä keskitettyjä ostoskeskuksia. Maahanmuuttajataustaiset yrittäjät ottivat sen hiljalleen omakseen, kun Itäkeskus aloitti toimintansa.

Puhos on kaksikerroksinen ja ulkoilmassa. Tasanteilla nököttää etnisiä ruokakauppoja ja ravintoloita yksi toisensa jälkeen. Kaikki on kunnostamatonta. Kauppojen ikkunoissa on käsin tulostettuja mainoslappuja, joissa fonttina on aina Times New Roman.

Ostoskeskus on ulkoilmassa. Rakennus on kärsinyt vuosien varrella runsaasti, mutta se ei ole toistaiseksi purku-uhan alla. Vuokrasopimus päättyy 2020. SOLMU SALMINEN

Myymälät näyttävät yksinyrittäjien vetämältä. Niissä on tarjolla halal-lihaa ja shish kebabia. Naudan ulkofile maksaa 12,90 euroa kilo. Myymälätiloissa on lämmintä, mutta lihatiskeissä on sentään jäitä.

Yksi ketjumyymälä on - Alanya Market. Etninen ruokakauppa on myös ainoa, jonka asiakaskunnassa on nopealla vilkaisulla myös niin sanottuja kantasuomalaisia.

Alanyan edustalla, ostoskeskuksen parkkipaikalla, tapahtui lauantaina alkuillasta mellakka. Se sai alkunsa, kun kaksi 1990-luvulla syntynyttä miestä oli suivaantunut kolmannelle liikennesäännöistä. Tilanne johti epäiltyyn pahoinpitelyyn.

- En usko, että mitään ihmeellisempää. Meillä on yksi uhri, kaksi epäiltyä ja muutama todistaja. Paikalle tulleet henkilöt eivät välttämättä enää kuulu asiaan. Tämä on ihan jokapäiväistä tavaraa meille, tutkinnanjohtaja, rikoskomisario Reijo Enqvist kertoo.

Nujakan jälkeiset tapahtumat eivät ole jokapäiväistä kauraa. Kului tunti. Kello oli 18:n nurkilla.

En tiedä mitään

Kaksisataa ihmistä pakkautui Alanya-kaupan edustalle. Osa heistä yritti tunkeutua kauppaan sisään, ja kun he eivät päässeet, kymmenkunta ihmistä alkoi viskoa kaupan edessä olleita tavaroita.

Torstaina keskipäivällä kauppakeskuksella on uninen tunnelma. Kellonaika ja ramadan tekevät ruokakaupoista hiljaisia.

Hiljaa ovat myös kauppojen työntekijät. Kukaan ei tiedä mitään lauantain tapahtumista.

Alanyan vieressä on kilpaileva halal-lihakauppa. Myyjä sanoo, että omistaja seisoskeleekin liikkeen edessä. Kuusikymppinen, hyvin pukeutunut mies kuuntelee kysymyksen, mutta ilme jähmettyy.

- Ei täällä mitään ole ollut. Täällä on aivan rauhallista. En tiedä mitään.

Mies kääntyy poispäin.

Sama vastaanotto tulee sekatavarakaupasta. Myymälässä istuu kahden nuoren kanssa arviolta 50-vuotias mies, jonka myyjät kertovat kauppiaaksi. Vastaus on identtinen.

Sosiaalisessa mediassa ja keskustelupalstoilla on käyty villiä keskustelua nujakan alkuperästä. On levitelty Facebook-ruutukaappausta, jossa nainen uhkaa kasata aseet ja hyökätä Alanyaan. Viesti viittaa etnisten ryhmien väliseen jännitteeseen.

- Some-keskusteluista ja muista en pysty lausumaan yhtään mitään. Minun kohdallani tarkastellaan ainoastaan tätä lähtötilannetta, ja tutkinta on kesken, rikoskomisario Enqvist sanoo.

Puotinharjun ostoskeskuksen vanhalla puolella on lähinnä etnisiä ruokakauppoja. Asiakaskunta koostuu pitkälti maahanmuuttajista, ellei pientä anniskeluravintolaa laske joukkoon. SOLMU SALMINEN

Suomalaiset kaljalla

Islam-viha Puhoksen seinässä vaikuttaa yksittäisen ihmisen pahalta ololta. Kaksi seuraavaakin kauppiasta kiistää minkäänlaiset selkkaukset.

- Täällä on aina rauhallista, sanoo Kummisetä-baarin omistajaksi esittäytyvä mies. Nurkassa pari suomalaismiestä särpii päiväkaljaansa.

Saman rakennuskompleksin toisella puolella sijaitsee Alepa. Myymäläpäällikkö Joni Kiuru kertoo, ettei ketjumyymälässä ole ollut ongelmia, paitsi kerjäläisistä.

- Luulen, että asiaa on paisuteltu. Jos mellakka olisi ollut todella niin iso, sen olisi täälläkin huomannut, Kiuru sanoo.

Alepassa käy vähän maahanmuuttajia suhteessa etnisten kauppojen keskittymään. Kiuru arvelee suurimmaksi syyksi halal-lihan, jota suomalaiset ruokakaupat myyvät aniharvoin.

- Heillä on omat kauppansa.

Alepan myymälätyöntekijä lisää, että kaupalla kävi viikonloppuna poliisiauto. Poliisit kävivät myyjän mukaan takaovella. Muuten on ollut rauhallista.

Alanya-kauppa on tavanomaisen näköisesti auki. Ulkona on hedelmäkoju.

Paikalla oleva myymälätyöntekijä kertoo olleensa viikonloppuna vapaalla, samoin hänen kollegansa. Omistaja on kokouksessa. Hän tulee tunnin päästä, myyjä sanoo.

Poliisi näyttäytyy

Puiden lehdet heiluvat tuulenvireessä tappelupaikalla. Sitten paikalle ajaa hiljaa kaksi poliisimaijaa. Partiot pysähtyvät hetkeksi Alanyan eteen ja alkavat sitten haravoida parkkipaikkaa eri suuntiin. Muutaman minuutin jälkeen ne poistuvat.

Tunnin päästä omistaja on yhä poissa. Myyjä ottaa toimittajan numeron ylös. Siihen ei koskaan soiteta takaisin.

Helsingin Uutiset kertoi tiistaina, että Alanyan työntekijöiden kokemat uhkaukset ovat poliisin tiedossa. Lehti viittaa Facebook-keskusteluun, joka kertoo, että kaupassa olisi ollut rähinöintiä vielä maanantaina.

Poliisille ovat aiheuttaneet töitä myös maahanmuuttovastaiset suomalaiset. Alkuviikosta virkavalta joutui poistamaan tubettajan kavereineen ostoskeskuksesta.

Helsingin poliisin ennalta estävän toiminnon päällikkö, ylikomisario Jari Taponen kertoo asiasta.

- Oli tiedossa, että yhteenotto saattaa kärjistyä ostarilla. Kansallismieliset olivat etukäteen ilmoittaneet, että tulevat sinne " harjoittamaan itsepuolustusta " . He ilmoittautuivat meille järjestyksenvalvojiksi.

- Ohjattiin heidät sitten pois tilanteesta, Taponen sanoo.

Puotinharjun ostoskeskuksessa oli tappelu ja kauppaan kohdistunut mellakka toukokuun 28. päivänä. Poliisi vieraili paikalla vielä seuraavan viikon torstaina näkyvästi. SOLMU SALMINEN

Pitkälle vietyjä johtopäätöksiä

Poliisi löysi maahanmuuttovastaisia vielä pyörimästä eri paikoissa ostoskeskuksen reunamilla.

- Heitä löytyi eri paikoista partioimassa koirien kanssa.

Taposen mukaan tapahtumapaikalla ei ole tällä hetkellä yhteenoton vaaraa. Ylikomisario pitää some-huhuilua yliampuvana.

- Aika pitkälle vietyjä johtopäätöksiä, että riidat liittyisivät etnisyyteen. Ostarilla on paljon erilaisia toimijoita, ja erimielisyyksiä voi tulla. Kyllä tässä yksilötasolla mennään.

Uuden ja vanhan puolen välillä kulkeva katospalkki erottaa maahanmuuttajien ja kantasuomalaisten suosimat kauppapaikat kuin veitsellä. SOLMU SALMINEN